ג'ון צ'נדלר

ג'ון צ'נדלר (באנגלית: John Chandler; 1 בפברואר 1762 – 25 בספטמבר 1841) היה פוליטיקאי וחייל אמריקאי ממדינת מיין. הקריירה הפוליטית שלו, כחבר המפלגה הדמוקרטית-רפובליקנית, השתלבה עם שירותו הארוך במיליציה המדינתית, הן במלחמת העצמאות של ארצות הברית והן במלחמת 1812.

 ביוגרפיה 
 ראשית חייו 
צ'נדלר נולד ב-1 בפברואר 1762 בעיירה אפינג שבפרובינציית ניו המפשייר. הוא היה אחד מ־69 ילדים והבן השלישי של ג'וזף צ'נדלר (1725–1776) ושל לידיה לבית איסטמן (1726–1820). אביו היה נפח שלחם במלחמת הצרפתים והאינדיאנים ושימש קפטן במלחמת העצמאות. הוא מת בהר מינדיפנדנס בשנת 1776.

 מלחמת העצמאות האמריקאית 
צ'נדלר היה אוטודידקט והתגייס לצבא הקונטיננטלי של הקונגרס בגיל 15 בלבד. באותה שנה נפל בשבי הבריטים אך הצליח לברוח. במאי 1779 נשבה שוב, אך בספטמבר הצליח להימלט ולשוב לעיירת הולדתו אפינג — ושם התגייס מחדש לצבא. במהלך המלחמה הפך למקורבו של הגנרל הנרי דירבורן, שלימים כיהן כמזכיר המלחמה של ארצות הברית (1801–1809). דירבורן פיקד על כוחות הצפון במלחמת 1812, אך נחשב אז למפקד כושל.

ב־27 באוגוסט 1783 נישא צ'נדלר למרי ויטייר, ולזוג נולדו שבעה ילדים – שלושה בנים וארבע בנות.

 קריירה פוליטית במסצ'וסטס 
לאחר המלחמה נותר צ'נדלר חסר אמצעים. הוא לווה כסף מידידו הגנרל דירבורן ורכש חווה סמוך לעיירה מונמות' שבמחוז מיין, אז עדיין חלק ממדינת מסצ'וסטס. הוא עבר לשם עם משפחתו בשנת 1784. מורה מקומי עזר לו להשלים את לימודיו, והוא עבד קשה כנפח, צבר הצלחה כלכלית והפך לדמות מכובדת בקהילה.

בין השנים 1803–1805 כיהן בסנאט של מסצ'וסטס, ובהמשך נבחר לבית הנבחרים של ארצות הברית מטעם המפלגה הדמוקרטית-רפובליקנית, וכיהן שם מ־4 במרץ 1805 עד 3 במרץ 1809. ב־1808 לא התמודד מחדש ונבחר באותה שנה לשריף של מחוז קנבק. ב־27 בפברואר 1812 הועלה לדרגת מייג'ור גנרל במיליציה של מסצ'וסטס.

 מלחמת 1812 
עם פרוץ מלחמת 1812 מינה אותו הנשיא ג'יימס מדיסון למפקד הדיוויזיה ה־17 – יחידת מתנדבים לשירות של שנה אחת. באותו זמן עדיין שירת כגנרל במיליציה המדינתית, אך ב־8 ביולי 1812 התפטר מתפקידו במיליציה ומונה רשמית לבריגדיר גנרל בצבא ארצות הברית.

בתחילת המלחמה שירת תחת פיקודו של הגנרל הנרי דירבורן כמפקד אחת משלוש הבריגדות של "צבא הצפון". ביוני 1813 הצטרף לבריגדיר גנרל ויליאם וינדר במערכה על מפלי הניאגרה, במסגרת הפלישה לקנדה. בקרב סטוני קריק נפצע ונשבה יחד עם וינדר, לאחר ששניהם טעו וחשבו שקו הבריטים הוא קו ידידותי. בשנת 1814 הוחלף במסגרת חילופי שבויים.

בהמשך שירת בהגנת חופי ניו המפשייר ומיין, בתיאום בין יחידות פדרליות למיליציות מקומיות. לאחר תום המלחמה חזר לפעילות פוליטית ונבחר לבית המחוקקים של מסצ'וסטס בשנת 1819.

 בערוב ימיו 
צ'נדלר היה הנשיא הראשון של הסנאט של מיין וחבר בוועידת החוקה של מיין. עם קבלתה של מיין לאיחוד המדינות (1820) נבחר לסנאט של ארצות הברית. כהונתו החלה ב־14 ביוני 1820, והוא נבחר מחדש ב־1823. במהלך כהונתו שימש יושב ראש ועדת המיליציה של הסנאט (בקונגרסים ה־18 עד ה־20) ולקח חלק מרכזי בהקמת מחסן הנשק באוגוסטה ובבניית הדרך הצבאית מבנגור להולטון.

ב־3 במרץ 1829 התפטר מהסנאט כדי לכהן כגובה המכס של פורטלנד – תפקיד שבו כיהן עד 1837. צ'נדלר היה גם נאמן במועצת הנאמנים של מכללת בודואין בשנים 1821–1838.

הוא נפטר באוגוסטה ב-25 בספטמבר 1841 בגיל 79 ונקבר בבית העלמין מאונט פלזנט.

 קישורים חיצוניים 



קטגוריה:אמריקאים ילידי ניו המפשייר
קטגוריה:אנשי הכוחות המזוינים של ארצות הברית במלחמת 1812
קטגוריה:גנרלים בצבא ארצות הברית
קטגוריה:חברי בית הנבחרים של ארצות הברית ממסצ'וסטס
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:חברי הסנאט של ארצות הברית ממיין
קטגוריה:סנאטורים חברי המפלגה הדמוקרטית-רפובליקנית
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1762
קטגוריה:אמריקאים שנפטרו ב-1841